Bilag X Kravspecifikation

Indhold

[1. Udstyrets omfang 2](#_Toc130819708)

[2. Tilbuddet 2](#_Toc130819709)

[3. Krav til produkterne 2](#_Toc130819710)

[3.1 Krav til stål 3](#_Toc130819711)

[3.2 Krav til træ 3](#_Toc130819712)

[3.3. Krav til vindridser 3](#_Toc130819713)

[4. Øvrige 3](#_Toc130819714)

Kravspecifikationen gælder for Randers Kommune og dens institutioner, og omfatter køb **af og** anlæggelse af legepladser og andre udendørsfaciliteter med lignende formål, såsom fitness og parkouranlæg.

De krav, der er fastsat i bilaget, er obligatoriske og kan ikke fraviges af hverken leverandøren, den ordregivende institution eller andre involverede parter.

Forbehold og alternative tilbud vil ikke blive accepteret og anses som uoverensstemmende tilbud. Det er leverandørens ansvar at sikre, at den tilbudte anlæggelse overholder gældende lovgivning og opfylder Randers Kommunes krav.

# Udstyrets omfang

Generelt skal legeplads- og aktivitetsudstyr være spændende, inspirerende og skabe gode fysiske omgivelser for udfoldelse, uanset om det er på en institution eller i offentlige grønne områder.

For at have stor legeværdi skal udstyret have evnen til at udvide og udvikle børns fysiske, kognitive, sociale, emotionelle og kreative kompetencer gennem fysisk aktivitet. Der bør være en række legeredskaber og udfordringer tilpasset de enkelte aldersgruppers motoriske evner, såsom forskellige balanceøvelser og terrænsværhedsgrader. Nogle af disse tilbud kan henvende sig til en bestemt aldersgruppe, mens andre kan bruges af flere.

Legeplads- og aktivitetsudstyr bør tilpasses så det er sundhedsmæssigt forsvarligt og sikkert for børnene, mens det stadig har så meget legeværdi som muligt. Udstyret bør udfordre børnenes sanser, pirre deres nysgerrighed og træne deres motorik på en naturlig måde. Det skal give børnene i alle aldre mulighed for varierende og udfordrende legemuligheder, samtidig med at det opmuntrer til motion og bevægelse.

Derudover skal udstyret tage hensyn til børns primære sanser og forskellige intelligenser og stimulere disse. Det skal også være let tilgængeligt for børn i alle aldre, medmindre andet er specifikt angivet skriftligt og efterfølgende accepteret af den ansvarlige for området.

# Tilbuddet

Tilbuddet skal indeholde en omfattende oversigt over det foreslåede projekt samt en tegning eller grafisk illustration af den samlede løsning.

Leverandøren skal specificere alle omkostninger forbundet med projektet i deres tilbud.

Desuden skal leverandøren inkludere en bæredygtighedsbeskrivelse af det konkrete projekt som en del af deres tilbud.

Hvis der er andre krav, som den ordregivende institution ønsker inkluderet i tilbuddet, vil disse fremgå af Bilag [X] - Annonceringsmateriale, hvis det er relevant.

# Krav til produkterne

Følgende minimumskrav, beskrevet neden for, skal være opfyldt af tilbudsgiveren.

Det er tilbudsgiverens ansvar at sikre, at alle produkter overholder krav for produkter, angivet i bygningsreglement for legepladser m. v. kapitel 16.

Det er tilbudsgiverens ansvar at sikre, at alle de produkter, der tilbydes, opfylder de beskrevne krav i kravspecifikationen.

Ordregiveren forbeholder sig retten til at anmode om yderligere dokumentation for at sikre, at kravene, som er beskrevet i kravspecifikationen, faktisk er opfyldt.

Alle inspektions- montage, - installations, - og vedligeholdelsesvejledninger skal være udformet på dansk.

## 3.1 Krav til stål

Alle dele af legeplads- og aktivitetsudstyret, som er fremstillet af stål, skal være lavet enten af rustfrit stål eller varmforzinket galvaniseret stål.

Det samme gælder for de enkelte dele på legeplads- og aktivitetsudstyret, der er konstrueret af stål. Såfremt der anvendes genbrugsmateriale, må dette ikke indeholde bly.

Pulverlakering og PUR-belægninger på stålet er tilladt.

Metaldele såsom bolte, beslag og andre må ikke vise tegn på rust i mindst 5 år.

## 3.2 Krav til træ

Træprodukterne, der tilbydes, skal kunne dokumenteres som bæredygtige og miljøvenlige. Trykimprægneret træ er ikke acceptabelt, og alle andre overfladebehandlinger skal overholde kravene i DS/EN 1176.

Legeredskaber skal monteres med fundament af beton eller stål og stolpesko skal anvendes ved stolpers jordkontakt. Dette gælder ikke nødvendigvis for stolper af robinietræ.

Ved tilbud skal træsort og dimensioner oplyses, og alt træ skal afbarkes, afsplintres og tilpasses klimaet inden brug. Enkelte spredte propper i træet accepteres.

**3.3 Krav til vindridser**

Levering og slutinspektion må ikke afsløre nogen vindridser. Ved hovedinspektion et år efter levering skal eventuelle vindridser med en størrelse på 8-25 mm. i et potentielt stødområde og med en åbning placeret mere end 100 cm over legefladen udbedres. Dette kan ske med vejrbestandig fuge, indsatte kiler eller udskiftning af stolper, hvis endetræet er væsentligt revnet.

Der skal også repareres spalter og vindridser i vandrette stolper som fx gyngeoverligger, hvor der er risiko for vandsamling.

# 4. Øvrige

Det er leverandørens ansvar at fjerne overskydende jord og materiale fra opstillingen af legeredskaber, medmindre andet er aftalt med ordregiveren.

Randers Kommune anvender i udpræget grad certificeret faldsand 0-2 mm. med henblik på at standardisere efterfølgende vedligeholdelse. Dette er ikke et krav, men hvis andet stødabsorberende materiale indgår i tilbud skal dette udtrykkeligt angives.

Gummimåtter/ringmåtter accepteres ikke som faldunderlag.

Når der etableres et gummiunderlag, skal leverandøren sørge for at afspærre området og føre tilsyn under hærdningsprocessen.